Bardill maina puspè ils uffants en la terra blaua dals miraculs
Il terz dc d’uffants dal chantautur è uss sin fiera 

(anr) Gimli ha il nanin num e ses meglier ami è il «Doppelhas» che di adina tut duas giadas. Il nanin viva en la terra blaua dals miraculs. Cler, i dat blers che na crain betg che quest pajais existia. Ma a quels che crain enten la terra blaua dals miraculs explitgescha Bardill era co quest pajais vesa ora: Ins sto be serrar ils egls e s’imaginar ina pizza blaua. Sisum è la palì grondas ed il lai. Ed a travers la pizza va il flum blau. A sanestra èn ils culms e da vart dretga sa chatta il guaud da bulieus. Giudim il pajais è la mar. Amez il guaud da bulieus abitescha Gimli, il nanin. Lez è l'erox en set istorgias curtas dal nov dc «Gimli der Zwerg». 

Las vardads en la terra da miraculs 
Ina spezialitad da las producziuns d’uffants da Bardill è ch’era creschids pon rir cun sias istorgias. E sch’ins taidla lura la segunda u terza giada ils tocs sent’ins ch’igl è bler dapli davostiers che be in simpel raquint. Daco ri ins sch’il urs Beltrametti ha quitads pli curius e fa tgutgarias? Fitg simpel, ils quitads e las tuppadads da la terra blaua èn exact ils medems sco quels en noss mund real.
In exempel: Doppelhas ha d’organisar la festa dal quachegiar da las raunas. El ha pia ina massa fastidis e crai ch'el na po segir betg durmir la notg. Quai enconuscha gea mintga organisatur. Il nanin Gimli sa exact: Sch'insatgi è agità na pon ins betg calmar el cun pretender ch'i na dettia nagina raschun da s'agitar. Uschia sto Gimli gidar a ses ami Doppelhans en autra guisa. E Gimli agescha sco in psicolog experimentà. Doppelhans dorma la fin finala sco in tais la notg avant la festa. 

Era per uffants da scoletta
Mintgina da las set istorgias è tgemblada cun fantasia: Ina chandaila da glatsch marida ina flur ed i dat las pli bellas nozzas. Ils animals litgan gugent pischa da furmiclas che fa sguzias sin la lieunga. E tgi saveva che funtaunas dovrian mintgatant cumpliments e laud per ch'ellas dettian adina buna aua frestga?
Il terz dc d'uffants da Bardill ha in tut auter caracter che las duas emprimas. Tar "Luege was dr Mond so macht" sa tracti dad in dc cun chanzuns per il qual Lorenz Pauli ha scrit ils texts. Il segund dc sa numna "Lieder und Gschichte us em Rucksack vom Andrì". Lezza istorgia, sco era quella da Gimli, ha il chantautur fatg en collavuraziun cun radio DRS 1. L'istorgia dal pastur Andrì sa drizza dentant plitost ad uffants da scola. Il nov dc pon dentant gia uffants da scoletta chapir e giudair. 

Linard Bardill: Gimli der Zwerg, dc 74321721602 (BMG Ariola)